COP24 we Katowicach
W Katowicach zacznōn sie dzisiej szczyt klimatyczny COP24. Media na świecie nojbarzij skuli tego dŏwajōm pozōr na to, iże ôrganizowanie takigo trefu we postrzodku regiōnu, co wydobywŏ wōngel i we krŏju, co durch 80 procynt swojij ynergije elektrycznyj biere z wōnglŏ, ône je leko irōniczne.
Na szczycie bydzie hned trzidziści gōw państw, siedmiu ministrōw spraw auslyndzkich i 82 ministrōw strzodowiska. Wszyjskich delegatōw bydzie bez 20 tysiyncy.
Do nŏs, ludzi stōnd ale nojważniyjsze je to, jake problymy bydymy mieć bez nojbliższe dwa tydnie. Ôkrōm problymōw ze transportym, do 16 grudnia we Katowicach je zakŏz zgrōmadzyń spōntanicznych. Do 15 grudnia we cołkim wojewōdztwie mōmy tyż stopiyń Alfa zagrożyniŏ terrorystycznego. Ô inkszych ôgraniczyniach mogymy sie dowiedzieć ze ekstra infolinije, co jã Policyjŏ ôtwarła dlŏ miyszkańcōw: 32 200 11 11.
szl_Latn szl_Latn szl_Latn szl_Latn